
Text rozhodnutia
Súd: Krajský súd Bratislava Spisová značka: 4S/348/2010 Identifikačné číslo súdneho spisu: 1010202133 Dátum vydania rozhodnutia: 06. 12. 2013 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2013:1010202133.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Soni Langovej a členiek senátu JUDr. Judity Kokolevskej a JUDr. Miloty Tóthovej, v právnej veci žalobcu: U.. Q. M., F. A. X. X. H. N. A. XX, XXX XX W., zastúpený advokátom: JUDr. Bohumilom Novákom, AK Horná 27, 974 01 Banská Bystrica, proti žalovanému: Ministerstvo financií Slovenskej republiky, Štefanovičova 5, 817 82 Bratislava, o preskúmanie zákonnosti rozhodnutia žalovaného č. MF/23195/2010 zo dňa 29.09.2010 a rozhodnutia č. MF/021571/2010-243 zo dňa 11.08.2010, takto r o z h o d o l : Krajský súd v Bratislave napadnuté rozhodnutia žalovaného č. MF/23195/2010 zo dňa 29.09.2010 a č. MF/021571/2010-243 zo dňa 11.08.2010 z r u š u j e podľa ust. § 250j ods. 2 písm. a) a e) Občianskeho súdneho poriadku a vec v r a c i a žalovanému na ďalšie konanie. Žalovaný je povinný nahradiť žalobcovi trovy konania v sume 365,24 € titulom trov právneho zastúpenia do troch dní od právoplatnosti tohto rozsudku k rukám právneho zástupcu žalobcu. o d ô v o d n e n i e : Žalobou doručenou súdu dňa 6.12.2010 v zákonom určenej lehote žiadal súd o preskúmanie zákonnosti rozhodnutia žalovaného č. MF/23195/2010 zo dňa 29.09.2010, ktorým zamietol rozklad žalobcu a potvrdil rozhodnutie správneho orgánu prvého stupňa č. MF/021571/2010-243 zo dňa 11.08.2010, ktorým bola podľa ust. § 36 ods. 1 písm. b/ zák. č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej iba zák. č. 502/2001 Z.z.) uložená žalobcovi pokuta vo výške XXX,XX € za porušenie povinnosti ustanovenej v § 14 ods. 2 písm. a/ v spojení s § 35d ods. 7 zák. č. 502/2001 Z.z., a to povinnosti vytvoriť ministerstvu ako auditujúcemu orgánu podmienky na vykonanie vládneho auditu a zdržať sa konania, ktoré by mohlo ohroziť jeho začatie a riadny priebeh podľa poverenia ministra financií SR zo dňa 21.07.2010 č. MF/020449/2010-1431. Žalobca žiadal, aby súd napadnuté rozhodnutia zrušil a vec vrátil žalovanému na ďalšie konanie. Súčasne sa domáhal náhrady trov konania. Žalobca v žalobe uviedol, že proti prvostupňovému rozhodnutiu podal dňa 26.8.2010 rozklad, o ktorom následne rozhodol podpredseda vlády a minister financií tak, že konanie vo veci uloženia pokuty zastavil. Svoje rozhodnutie odôvodnil tým, že zistil nedostatok vecnej príslušnosti Ministerstva financií SR na uloženie sankcie účastníkovi konania ako sudcovi s tým, že vec nie je možné ani priamo postúpiť inému správnemu orgánu na vydanie rozhodnutia. Zároveň sa zaoberal posudzovaním skutkového stavu v súvislosti s porušením povinnosti žalobcu ako účastníka konania a poukázal na to, že žalobca porušil svoje povinnosti pri výkone vládneho auditu v ústrednom orgáne, čím odôvodňoval správnosť svojho postupu. Rozhodnutia žalovaného sú podľa žalobcu nezákonné. Podľa názoru žalobcu sa správne orgány striktne neriadili ustanovením § 47 zákona číslo 71/1967 Zb. o správnom konaní v znení neskorších predpisov (ďalej len správny poriadok). Žalovaný v napadnutom rozhodnutí skonštatoval, že konanie zastavil z dôvodu, že ministerstvo financií nemá kompetenciu vo veci konať. Napriek tejto okolnosti sa v ďalších dôvodoch svojho rozhodnutia zaoberal skutkovými otázkami, tieto vyhodnocoval, pričom sa nimi vôbec zaoberať nemal. V napadnutom rozhodnutí sa zaoberal otázkami, či žalobca porušil alebo neporušil svoje povinnosti a takisto otázkami, či Najvyšší súd SR je z pohľadu zákona č. 502/2001 Z.z. orgánom verejnej správy. Podľa názoru žalobcu, minister financií nemá kompetenciu zaoberať sa uvedenými skutočnosťami ani ich uvádzať vo svojich rozhodnutiach. Ak tak koná, postupuje v rozpore s ustanovením článku 2 ods. 2 Ústavy Slovenskej republiky. Podľa jeho názoru napadnuté rozhodnutie neobsahuje výrok, akým spôsobom sa v rámci rozkladového konania vysporiadal s existujúcim prvostupňovým, nulitným rozhodnutím. Napriek tomu v odôvodnení napadnutého rozhodnutia uviedol, že prvostupňové rozhodnutie je nulitné, teda také, ktoré od začiatku nespôsobuje právne účinky a nezaväzuje subjekty, ktorých sa týka. Podľa názoru žalobcu, minister uvedeným spôsobom odôvodnil neexistujúci výrok. Na základe týchto dôvodov považoval napadnuté rozhodnutie za zmätočné. Podľa názoru žalobcu bolo povinnosťou Ministra financií SR v rámci konania o rozklade prvostupňové rozhodnutie zrušiť z dôvodov jeho nulity, pretože uvedené procesné pochybenie nemožno inak odstrániť. Žalovaný vo vyjadrení doručenom súdu dňa 27.1.2011 uviedol, že konal v súlade s ustanovením § 47 ods. 3 správneho poriadku a v napadnutom rozhodnutí sa vyrovnal s námietkami žalobcu. Všetky skutočnosti, ktoré boli uvádzané v napadnutom rozhodnutí sa týkali námietok podaných žalobcom v rozklade proti prvostupňovému rozhodnutiu. Namietanie podrobného zodpovedania ním nastolených otázok a námietok v napadnutom rozhodnutí je z uvedeného dôvodu účelové. Podľa názoru žalovaného, účastník konania nemá právo diktovať správnemu orgánu, ktorými skutočnosťami sa má a môže zaoberať pri odôvodňovaní svojho rozhodnutia. Voči námietke žalobcu o zmätočnosti napadnutého rozhodnutia z dôvodu, že neobsahuje výrok vo vzťahu k prvostupňovému rozhodnutiu žalovaný uviedol, že tento argument nepovažuje za relevantný s poukazom na ustanovenie § 60a a ustanovenia § 30 správneho poriadku. Správny poriadok stanovuje povinnosť zastaviť konanie v ktoromkoľvek štádiu konania ak dospeje k záveru, že je naplnený niektorý zo zákonom stanovených dôvodov. Ustanovenie § 30 správneho poriadku neukladá správnemu orgánu v prípade naplnenia niektorého z dôvodov, povinnosť zrušiť prvostupňové rozhodnutie, ukladá len povinnosť konanie zastaviť. Z uvedeného hľadiska považuje žalovaný za nadbytočné vysporiadavať sa s rozhodnutím, ktoré z dôvodu podania riadneho opravného prostriedku nikdy nenadobudlo právoplatnosť, a teda nemá právne účinky. Postup navrhovaný žalobcom je v rozpore s článkom 2 ods. 2 Ústavy Slovenskej republiky. Ak by aj došlo k zrušeniu napadnutých rozhodnutí, nie je zrejmé, vydania akého rozhodnutia, a teda s akým obsahom sa žalobca domáha, keď tvrdí, že žalovaný nebol na vydanie predmetných rozhodnutí vecne príslušný. Je teda nepochybne zrejmé, že požiadavka žalobcu zrušiť rozhodnutie v zastavenom správnom konaní a vydať voči žalobcovi nové rozhodnutie bez vecnej legitimácie nemá právny ani logický základ. Podľa jeho názoru vo všeobecnosti platí, že odôvodnenie rozhodnutia nemá vplyv na vznik zmenu alebo zánik práva a povinnosti účastníka konania, nemá konštitutívne ani deklaratórne účinky, ktoré by mohli ovplyvniť právne vzťahy žalobcu, prípadne ho poškodiť alebo ukrátiť na právach. Samotné konštatovanie ukrátenia na právach žalobcom nie je dostačujúcim dôvodom na jeho preskúmavanie. Na základe uvedených dôvodov žiadal žalovaný žalobu ako nedôvodnú zamietnuť. Krajský súd v Bratislave sa primárne zaoberal otázkou, či napadnuté rozhodnutie žalovaného je spôsobilým predmetom konania podľa piatej časti E. súdneho poriadku - Správne súdnictvo a uznesením zo dňa 1.2.2013 konanie zastavil podľa ust. § 250d ods. 3 O.s.p. z dôvodu, že napadnutým rozhodnutím žalovaného nedošlo k zásahu do subjektívnych práv žalobcu. Na základe odvolania žalobcu Najvyšší súd Slovenskej republiky uznesením sp. zn. 3 Sžf/29/2013 zo dňa 24.7.2013 rozhodnutie tunajšieho súdu o zastavení konania zrušil a vec mu vrátil na nové konanie. Uviedol, že v konaní bolo povinnosťou žalovaného odstrániť nulitné prvostupňové rozhodnutie. Opačný postup žalovaného spôsobil zásadnú vadu konania, ktorú je potrebné odstrániť. Krajský súd v Bratislave ako súd vecne a mieste príslušný na konanie vo veci (§ 244 a nasl. O.s.p.) preskúmal napadnuté rozhodnutie žalovaného v rozsahu dôvodov uvedených v žalobe, vychádzajúc z dispozičnej zásady (§ 249 ods. 2 O.s.p.), ako aj konanie, ktoré mu predchádzalo na nariadenom pojednávaní. V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy, ktorými sa zakladajú, menia alebo zrušujú práva a povinnosti fyzických alebo právnických osôb, ako aj rozhodnutia, ktorým práva a právom chránené záujmy týchto osôb môžu byť dotknuté. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom SR, t.j. najmä s hmotnými a procesnými administratívnymi predpismi. Súd v intenciách § 244 ods. 1 O.s.p. musí preskúmavať aj zákonnosť postupu správneho orgánu. Postupom správneho orgánu sa vo všeobecnosti rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený, ale súčasne aj povinný vykonať úkony v priebehu konania a ukončiť ho vydaním rozhodnutia, ktoré má zákonom predpísané náležitosti, ak sa na takéto konanie vzťahuje zákon o správnom konaní. Podľa § 245 ods. 1 zákona, pri preskúmaní zákonnosti rozhodnutia správneho orgánu posúdi súd i zákonnosť prv urobeného správneho rozhodnutia, o ktoré sa preskúmavané rozhodnutie opiera, ak bolo preň prv urobené rozhodnutie záväzné a ak nie je na jeho preskúmanie určený osobitný postup. Podľa § 247 ods. 1 O.s.p. treba považovať za osobitnú náležitosť žaloby aj konkrétne tvrdenie žalobcu, že bol ukrátený na svojich právach nezákonným rozhodnutím správneho orgánu, pričom musí ísť o subjektívne právo vyplývajúce z právneho predpisu. Nestačí iba všeobecné tvrdenie, že bol porušený zákon. V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy (§ 244 ods. 1 OSP). Za správne orgány sa považujú orgány štátnej správy, orgány územnej samosprávy, ako aj orgány záujmovej samosprávy a ďalšie právnické osoby, ako aj fyzické osoby, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ods. 2). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť (ods. 3). Pri preskúmavaní rozhodnutí je potrebné prihliadať na okolnosť, či sa jedná o rozhodnutia správnych orgánov, definované v ustanoveniach § 244 ods. 3 a § 247 ods. 1 O.s.p.. Podľa platnej právnej úpravy a ustálenej súdnej praxe rozhodnutiami správnych orgánov preskúmateľnými v správnom súdnictve sa rozumejú individuálne správne akty, ktoré zakladajú, menia alebo zrušujú oprávnenia a povinnosti fyzických osôb alebo právnických osôb, alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Aktívne legitimovanou osobou na podanie žaloby v správnom súdnictve je fyzická alebo právnická osoba, ktorá o sebe tvrdí, že bola na svojich právach ukrátená rozhodnutím a postupom správneho orgánu; pričom takéto rozhodnutie správneho orgánu zakladá, mení alebo ruší oprávnenia a povinnosti fyzických osôb alebo právnických osôb, alebo týmto rozhodnutím sú práva, právom chránené záujmy alebo povinnosti fyzických osôb alebo právnických osôb priamo dotknuté (§ 247 ods. 1, § 244 ods. 3 OSP). Z obsahu administratívneho spisu súd zistil, že správny orgán prvého stupňa predložil žalobcovi poverenie ministra financií SR z 21.07.2010 č. MF/020449/2010-1431 na vykonanie vládneho auditu na Najvyššom súde SR podľa § 35c zák. č. 502/2001 Z.z. na vykonanie vládneho auditu, predmetom ktorého je overenie a hodnotenie hospodárnosti, efektívnosti, účinnosti a účelnosti pri hospodárení s verejnými prostriedkami a využitie ľudských zdrojov v rámci plnenia úloh auditovanej osoby, overenie a hodnotenie efektívnosti a účinnosti finančného riadenia auditovanej osoby, dodržanie podmienok použitia verejných prostriedkov a dodržiavanie interných aktov riadenia pri finančnom riadení, overenie a hodnotenie dostupnosti, správnosti a úplnosti informácií o finančných operáciách a hospodárení auditovanej osoby a overenie a hodnotenie nakladania s majetkom štátu a splnenie prijatých opatrení na nápravu nedostatkov zistených vládnym auditom č. MF/008382/2009-1431. Účelom vládneho auditu je získanie uistenia o dodržiavaní hospodárnosti, efektívnosti, účinnosti a účelnosti pri hospodárení s verejnými prostriedkami. Ďalej sa v spise nachádza dodatok č. 1 zo dňa 12.08.2010 k povereniu na vykonanie vládneho auditu, úradný záznam zo dňa 29.07.2010, úradný záznam zo dňa 02.08.2010, úradný záznam zo dňa 03.08.2010 a zo 04.08.2010, oznámenie o začatí správneho konania zo dňa 02.08.2010, list predsedu Najvyššieho súdu SR zo dňa 06.08.2010 a 03.08.2010, rozhodnutie správneho orgánu prvého stupňa zo dňa 11.08.2010, rozklad žalobcu zo dňa 26.08.2010 a rozhodnutie správneho orgánu druhého stupňa zo dňa 29.09.2010. Podľa ust. § 1 ods. 1 zák. č. 502/2001 Z.z., tento zákon upravuje základné pravidlá, ciele a spôsob vykonávania finančnej kontroly, vnútorného auditu a vládneho auditu vykonávaných podľa tohto zákona a dodržiavanie hospodárnosti, efektívnosti, účinnosti a účelnosti pri hospodárení s verejnými prostriedkami a pri iných činnostiach orgánu verejnej správy, vymedzuje tým pôsobnosť zákona výlučne vo vzťahu k orgánom verejnej správy. V uvedenom ustanovení je uvedená základná povinnosť ministerstva financií len vo vzťahu k orgánom verejnej správy a žalobca verejnú správu nevykonáva, a to ani vtedy, ak nakladá s majetkom štátu. Podľa ust. § 2 ods. 2 citovaného zákona na účely tohto zákona sa rozumie - písm. f) kontrolovaným subjektom orgán verejnej správy, jeho vnútorné organizačné útvary, preddavkové organizácie, 12) iná právnická osoba a fyzická osoba uvedené v § 6 ods. 4, - písm. g) auditujúcim orgánom ministerstvo financií, správa finančnej kontroly, iné ministerstvo a iná právnická osoba podľa § 35a ods. 6, ak vykonávajú vládny audit, - písm. i) auditovanou osobou je orgán verejnej správy, jeho vnútorný organizačný útvar, iná právnická osoba a fyzická osoba, ak sa jej poskytujú verejné prostriedky, a ďalšia právnická osoba a fyzická osoba za podmienok, ktoré ustanovuje tento zákon alebo osobitný predpis, 12a) - písm. p) ústredným orgánom orgán verejnej správy, ktorý spravuje kapitolu štátneho rozpočtu, 8) Podľa ust. § 2 ods. 2 písm. a/ zák. č. 39/1993 Z.z., úrad v rámci svojej pôsobnosti kontroluje aj spôsob vyrubovania a vymáhania daní, ciel, odvodov, poplatkov a pokút, ktoré sú príjmom štátneho rozpočtu republiky, rozpočtov obcí a rozpočtov vyšších územných celkov. Podľa ust. § 9 ods. 1 zák. č. 523/2004 Z.z. o rozpočtových pravidlách verejnej správy a o zmene a doplnení niektorých zákonov, príjmy štátneho rozpočtu a výdavky štátneho rozpočtu sú organizačne usporiadané do kapitol. Kapitolu tvorí rozpočet: a) každého ministerstva vrátane rozpočtov rozpočtových organizácií, ktoré sú zapojené na jeho rozpočet, a vrátane finančných vzťahov k jeho príspevkovým organizáciám a finančných vzťahov k ďalším právnickým osobám a fyzickým osobám, ktorých financovanie je v jeho vecnej pôsobnosti, b) Kancelárie Národnej rady Slovenskej republiky, c) Kancelárie prezidenta Slovenskej republiky, d) Úradu vlády Slovenskej republiky, e) Kancelárie Ústavného súdu Slovenskej republiky, f) Najvyššieho súdu Slovenskej republiky, g) Generálnej prokuratúry Slovenskej republiky, h) Slovenskej akadémie vied, i) Najvyššieho kontrolného úradu Slovenskej republiky, j) ostatných ústredných orgánov štátnej správy, 1) ktoré nie sú zapojené na rozpočet príslušného ministerstva, k) Slovenskej informačnej služby, l) Všeobecnej pokladničnej správy. Súd po preskúmaní spisového materiálu dospel k záveru, že žalovaný vydal prvostupňové rozhodnutie voči žalobcovi - fyzickej osobe, sudcovi Najvyššieho súdu SR, ktorý osobne vo svojom mene nenakladá s verejnými prostriedkami, a teda nemôže byť auditovanou osobou. Rozhodnutie, ktorým mu teda bola uložená pokuta podľa § 36 ods. 1 písm. b) zákona smeruje voči subjektu, ktorý nie je pasívne legitimovanou osobou. K rovnakému záveru dospel aj druhostupňový správny orgán, ktorý na základe rozkladu podaného žalobcom, konanie zastavil. Súd považuje za potrebné zároveň skonštatovať, že po vykonanom dokazovaní a po oboznámení sa s právnymi predpismi týkajúcimi sa konania dospel k záveru, že ministerstvo financií je orgánom oprávneným vykonávať vládny audit a je auditujúcim orgánom v zmysle § 2 ods. 2 písm. g/ zák. č. 502/2001 Z.z. V ust. § 1 ods. 1 cit. zák. je uvedená základná pôsobnosť ministerstva financií len vo vzťahu k orgánom verejnej správy a žalobca verejnú správu nevykonáva. Týmto ustanovením zákon vymedzuje pôsobnosť výlučne vo vzťahu k orgánom verejnej správy. Toto konštatovanie sa vzťahuje tak na osobu žalobcu ako aj na inštitúciu, akou je Najvyšší súd Slovenskej republiky, čo bolo zmienené aj v iných rozhodnutiach tunajšieho súdu vedených žalovaným voči Najvyššiemu súdu Slovenskej republiky na tom istom skutkovom základe. Samotné rozhodnutie o rozklade je v označení orgánu, ktorý o ňom rozhodol v rozpore so zákonom, lebo nie je z neho možné zistiť, či rozhodol minister, alebo ministerstvo. Ak rozhodlo okrem ministra aj ministerstvo, ktoré rozkladu v celom rozsahu nevyhovelo, rozhodol vo veci funkčne nepríslušný orgán. Samotná táto skutočnosť by postačovala na zrušenie rozhodnutia. Z dôvodu, že žalovaný vyžadoval od žalobcu takú povinnosť - súčinnosť voči žalovanému, na ktorú nebol oprávnený a vykonanie ktorej by odporovalo platnej právnej úprave, nebolo následne v právomoci žalovaného uložiť žalobcovi ako osobe sankciu za nevykonanie niečoho na čo nebol zo zákona povinný. Vydaním rozhodnutia, (prvostupňového) na ktoré žalovaný nemal právomoc, t.j. vec nesprávne právne posúdil, spôsobil takú vadu, ktorá má za následok jeho nezákonnosť. V prípadoch, ak správny orgán vydal rozhodnutie bez dostatku právomoci na jeho vydanie, ide o právny akt nulitný, bolo povinnosťou žalovaného prvostupňové rozhodnutie z dôvodu právnej istoty zrušiť. I keď z dôvodu postupu druhostupňového správneho orgánu sa stalo nulitné rozhodnutie nevykonateľným, neprestalo existovať a bol v danom procese ponechaný nezákonný prvok. Podľa ust. § 59 ods. 1 až 3 správneho poriadku, odvolací orgán preskúma napadnuté rozhodnutie v celom rozsahu; ak je to nevyhnutné, doterajšie konanie doplní, prípadne zistené vady odstráni. Ak sú pre to dôvody, odvolací orgán rozhodnutie zmení alebo zruší, inak odvolanie zamietne a rozhodnutie potvrdí. Odvolací orgán rozhodnutie zruší a vec vráti správnemu orgánu, ktorý ho vydal, na nové prejednanie a rozhodnutie, pokiaľ je to vhodnejšie najmä z dôvodov rýchlosti alebo hospodárnosti; správny orgán je právnym názorom odvolacieho orgánu viazaný. Výsledkom preskúmania rozhodnutia odvolacím orgánom je vydanie rozhodnutia, ktorým sa daná veci rieši konečným spôsobom. Výnimkou je prípad, keď sa vec vracia prvostupňovému orgánu na nové konanie a rozhodnutie. Odvolací orgán môže za podmienok ustanovených v zákone dospieť k záveru, že odvolaniu vyhovie a napadnuté rozhodnutie zruší. K takémuto postupu dochádza vtedy, ak je rozhodnutie nezákonné a vo veci netreba ďalej konať. Ide o prípady, keď pre rozpor s právnymi predpismi rozhodnutie vôbec nemalo byť vydané. Za takýto rozpor sa považujú uloženie povinnosti alebo udelenie práva v rozpore s objektívnym právom (napr. uloženie pokuty za priestupok, hoci nebolo spoľahlivo preukázané, že sa skutok stal, resp. ho spáchal ten, ktorému bola pokuta uložená a pod.). Na základe uvedených dôvodov súd dospel k záveru, že postupom a vydaním oboch rozhodnutí žalovaného došlo k nesprávnemu právnemu posúdeniu a k takej vade, ktorá mohla spôsobiť nezákonnosť vydaného rozhodnutia, a preto bolo potrebné napadnuté rozhodnutie žalovaného ako i jeho prvostupňové rozhodnutie zrušiť podľa ust. § 250j ods. 2 písm. a) a e) O.s.p. a vec vrátiť žalovanému na ďalšie konanie. O trovách konania súd rozhodol podľa § 250k ods. 1 O.s.p. tak, že úspešnému žalobcovi priznal náhradu trov konania v zmysle § 11 ods. 4 a § 16 ods. 3 vyhlášky č. 655/2004 Z.z.o odmenách a náhradách advokátov za poskytovanie právnych služieb v znení neskorších predpisov (ďalej len vyhláška) pozostávajúcich z trov právneho zastúpenia za 2 právne úkony a 55,49 €, 2 x režijný paušál a 7,21 € za úkony vykonané v roku 2010 podľa § 14 ods. 1 písm. a) a b) vyhlášky, (prevzatie veci, spísanie žaloby) za dva úkony vykonané v roku 2013, a to za odvolanie zo dňa 20.2.2013 a účasť na pojednávaní dňa 6.12.2013 v sume 2 x 60,07 € podľa § 14 ods. 1 písm. c) a e) vyhlášky a prislúchajúci paušál 2 x 7,81 €. Spolu za 4 úkony a 4 x režijný paušál v sume 261,16 €. Súd priznal žalobcovi aj náhradu za čas strávený cestou (Banská Bystrica-Bratislava, Bratislava-Banská Bystrica: 4 polhodiny x 2 = 8 polhodín a 13,01 € za každú aj začatú polhodinu - 104,08 €. Celková náhrada za odmenu a priznané výdavky advokáta tak predstavuje 365,24 €. Právny zástupca žalobcu si v konaní uplatnil aj náhradu cestovných výdavkov a náhradu za spotrebované pohonné hmoty-osobné motorové vozidlo MERCEDES BENZ, ev.č. W.-XXXDD: spotreba 9,3 l/100 km, cena Diesel 1,545 €/1 liter - 9,3 x 1,545 €/1 - 14,37 €/100 km, 1 km 0,1437 € x 418 km), spolu 60,07 €. Podľa ust. § 16 ods. 4 vyhlášky v spojení s ust. § 7 ods. 5 a 6 zákona č. 283/2002 Z.z. o cestovných náhradách je potrebné tieto náklady preukázať. Právny zástupca vynaloženie uplatnených nákladov spojených s cestou na pojednávanie nepreukázal žiadnym dokladom (kópiou technického preukazu, bločkom o nákupe pohonných hmôt), a preto mu súd túto náhradu nemohol priznať. Súd nepriznal právnemu zástupcovi náhradu za jeden právny úkon vo výške 55,49 €, 1 x režijný paušál 7,21 € za podaný rozklad proti rozhodnutiu správneho orgánu prvého stupňa v zmysle § 31 ods. 1 Správneho poriadku, podľa ktorého si trovy správneho konania znáša účastník sám. Právny zástupca žalobcu spolu s vyčíslením trov konania nepredložil doklad o tom, že je platcom DPH, a preto mu súd predmetnú náhradu podľa § 18 ods. 3 vyhlášky takisto nemohol priznať. Žalobca bol oslobodený od súdneho poplatku podľa ust. § 4 ods. 2 písm. a) zákona č. 71/1992 Zb. o súdnych poplatkoch v znení neskorších predpisov z dôvodu, že vec sa týkala konania žalobcu v mene Slovenskej republiky. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto rozsudku možno podať odvolanie do 15 dní odo dňa doručenia rozsudku, na Krajskom súde v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1010202133.3 (dáta aktuálne k 11. 11. 2026). Záväzné je znenie zverejnené súdom.




